11.8.2023.
LV
Eiropas Savienības Oficiālais Vēstnesis
C 283/73 Otrdiena, 2023. gada 14. februāris
13. uzskata, ka ES veic ļoti svarīgu funkciju gan kokmateriālu piedāvājuma, gan pieprasījuma uzlabošanā, lai varētu noraidīt nelikumīgi iegūtu koksni un palīdzēt eksportētājvalstīm centienos apkarot nelikumīgu mežizstrādi un korupciju, kuras rezultātā tiek iznīcināti to meži, izraisītas klimata pārmaiņas un notiek cilvēktiesību pārkāpumi; atzīst, ka BPN arī turpmāk būs svarīgs juridiskais satvars gan ES, gan tās partnervalstīm saskaņā ar jauno atmežošanas regulas priekšlikumu; uzsver, ka tas tagad ir iespējams, pateicoties attiecīgo partnervalstu labai sadarbībai un iesaistei; atbalsta Komisijas centienus atrast papildu potenciālos partnerus turpmākiem FLEGT BPN; 14. atgādina, ka ilgtspējīga un iekļaujoša mežu apsaimniekošana un pārvaldība ir ārkārtīgi svarīga Ilgtspējīgas attīstības programmā 2030. gadam un Parīzes nolīgumā noteikto mērķu sasniegšanā, jo īpaši izmantojot nacionāli noteiktos devumus; atgādina, ka kalnrūpniecība ir būtisks tropisko mežu izciršanas iemesls, kas izraisa būtisku augsnes eroziju un piesārņojumu, palielina mežu fragmentāciju un upju un strautu piesārņojumu ar dzīvsudrabu; norāda uz Gajānas naftas, gāzes un kalnrūpniecības nozaru paplašināšanos; aicina Gajānas valdību veikt turpmākus pasākumus nelikumīgas kalnrūpniecības ierobežošanai; ar bažām norāda uz konsekvences trūkumu starp mežsaimniecības nozares un kalnrūpniecības nozares regulējumu; atzinīgi vērtē turpmākos nolīgumus, kuru mērķis ir papildināt FLEGT BPN ar vides jautājumiem; 15. uzsver, ka visas FLEGT iniciatīvas panākumi cita starpā būs atkarīgi no vides cilvēktiesību aizstāvju un trauksmes cēlēju aizsardzības, mazo un vidējo uzņēmumu (MVU) spēju likumīgi veikt savu darbību uzlabošanas un no tā, vai būs garantēta efektīva zemes aizsardzība un vietējo kopienu un pirmiedzīvotāju, jo īpaši Amerikas indiāņu kopienu, paražu tiesību pilnīga atzīšana, tostarp attiecībā uz tiesībām sniegt vai nesniegt piekrišanu jebkurai kokmateriālu koncesijai uz viņu zemes kā sociālā taisnīguma jautājumu; uzsver, ka ES būtu jābalstās uz pirmiedzīvotāju un citu vietējo kopienu tradicionālajām zināšanām par ilgtspējīgu mežu apsaimniekošanu; šajā sakarā atgādina, ka ir svarīgi nepieļaut jebkādu papildu administratīvo slogu uzlikšanu MVU un sniegt juridisko palīdzību MVU, lai nodrošinātu to atbilstību jaunajiem starptautiskajiem nolīgumiem, instrumentiem un dokumentiem attiecībā uz vidi; 16. uzdod priekšsēdētājai šo rezolūciju nosūtīt Padomei, Komisijai, dalībvalstu valdībām un parlamentiem, kā arī Gajānas Kooperatīvās Republikas valdībai un parlamentam.